text: Gæster kan glæde sig til mad serveret og leveret i legoklodser
  28 juni 2017 kl. 15.54
  Lego House i Billund er nu så langt med byggeriet, at folkene bag synes, at de vil vise det frem. Og der er noget at glæde sig til med blandt andet mad bestilt med - og serveret i - legoklodser.  
  Der er noget at glæde sig til, når Lego House i Billund åbner til september.
  Det helt store hit kunne godt gå hen og blive en af restauranterne, hvor maden vil blive serveret i en legoklods.
  I restauranten kan bestille sin mad med legoklodser. Hver ret har sin egen klods, så for hver af de fire retter, der hører til, skal der sættes en klods på.
  Bagefter kan man fra sin plads følge med i, hvordan det går med maden, som, når den er klar, kommer ud i lego-madkassen.
  En overgang var det planen også at lade robotter transportere maden hen til bordene, men det er blevet droppet igen.
  - Vi synes, der også skal være noget varme og menneskelighed ved madoplevelsen, så derfor bevarer vi personale, der skal servere maden, fortæller Niels Jørgens Jensen, Head of Operations, Lego.
  Nogle af landes dygtigste kokke har været med i processen med at bygge køkkenet op, og nogle af dem kommer også til at stå i køkkenet. Eller køkkenerne, for lige over minichef kommer en gourmetrestaurant: Le Gourmet. (Prøv lige at sige "Le Gourmet" højt, red.)
  